62022TJ0171_RES
Sag T-171/22
ORogOS
mod
Europa-Kommissionen
Rettens dom (Niende Afdeling) af 6. september 2023
»Personalesag – tjenestemænd – alderspension – pensionsrettigheder erhvervet inden indtræden i EU’s tjeneste – overførsel til EU-ordningen – tjenestetid på mindre end ti år – dødsfald – afslag på tilbagebetaling af den kapital, der repræsenterer de nationale pensionsrettigheder, der er overført, og de pensionsrettigheder, der er erhvervet i EU-pensionsordningen – artikel 11, stk. 1, og artikel 12, stk. 1, litra b), i bilag VIII til vedtægten – ugrundet berigelse«
Tjenestemænd – pensioner – pensionsrettigheder optjent inden indtræden i EU’s tjeneste – overførsel til EU-ordningen – tjenestemand, der fratræder sin stilling og afgår ved døden – afslag på tilbagebetaling af den kapital, der repræsenterer de nationale pensionsrettigheder, der er overført, og de pensionsrettigheder, der er erhvervet i EU-ordningen, til de ydelsesberettigede pårørende – afdød tjenestemand, som ikke har anmodet om overførsel af sine pensionsrettigheder til en anden pensionsordning efter sin fratræden og inden sin død – ugrundet berigelse for EU – foreligger ikke
[Tjenestemandsvedtægten, bilag VIII, art. 11, stk. 1 og 2, og art. 12, stk. 1, litra b)]
(jf. præmis 33, 46-52 og 54-56)
Resumé
Sagsøgerne, OR og OS, er børn af og enearvinger efter den afdøde tjenestemand A, der indtrådte i EU’s tjeneste den 16. juli 2003.
I september 2005 foranledigede den afdøde tjenestemand, at den kapital, der repræsenterede de nationale pensionsrettigheder, som han havde erhvervet inden sin indtræden i EU’s tjeneste, blev overført til Den Europæiske Unions institutioners pensionsordning (herefter »EU-pensionsordningen«). Han fik herefter bevilget tjenestefrihed af personlige årsager fra den 17. september 2008, til han fratrådte sin stilling den 16. september 2020.
Samme dag, som den afdøde tjenestemand opsagde sin stilling, anmodede han Europa-Kommissionens Kontor for »Forvaltning og Fastsættelse af Individuelle Rettigheder« (PMO) om oplysninger om den procedure, der skulle følges med henblik på at opnå en overførsel af de pensionsrettigheder, som han havde erhvervet i EU-pensionsordningen, til en anden pensionsordning. Han døde dog den 5. januar 2021 uden formelt at have indgivet en anmodning herom.
Den 18. marts 2021 indgav sagsøgerne i deres egenskab af ydelsesberettigede pårørende en ansøgning med henblik på at opnå udbetaling af dels den kapital, der repræsenterede de nationale pensionsrettigheder, som den afdøde tjenestemand havde erhvervet inden sin indtræden i EU’s tjeneste og overført til EU-pensionsordningen, dels den kapital, der svarede til de pensionsrettigheder, som han havde erhvervet i EU-pensionsordningen inden sin død.
Ved afgørelse af 12. juli 2021 (herefter »den anfægtede afgørelse«) afslog PMO denne ansøgning under henvisning til, at den afdøde tjenestemand ikke havde ret til EU-pension, eftersom han havde gjort tjeneste i mindre end ti år, og at ingen bestemmelse i vedtægten tillod tilbagebetaling af kapital, der repræsenterede pensionsrettigheder, som var erhvervet i EU-pensionsordningen, herunder rettigheder, der var overført til EU-pensionsordningen af en tidligere tjenestemand.
Sagsøgerne anlagde sag ved Retten, som ikke gav dem medhold, men anførte præciseringer vedrørende procedurerne for overførsel af nationale pensionsrettigheder, der er erhvervet inden indtræden i EU’s tjeneste, til EU-pensionsordningen, og for overførsel af pensionsrettigheder, der er erhvervet i EU-pensionsordningen, til en anden pensionsordning, i en situation, hvor en tidligere tjenestemand eller anden ansat er afgået ved døden.
Rettens bemærkninger
Retten forkastede sagsøgernes eneste annullationsanbringende, der vedrørte ugrundet berigelse af EU, og bemærkede indledningsvis, at medhold i en sag med påstand om tilbagebetaling som følge af en ugrundet berigelse af EU kræver, at to betingelser er opfyldt, nemlig for det første bevis for en berigelse af EU uden gyldigt retsgrundlag og for det andet et tab for sagsøgeren, der er forbundet med denne berigelse.
Hvad angår den første betingelse fremhævede Retten, at vedtægtens bestemmelser giver tjenestemænd og andre ansatte, der indtræder i EU’s tjeneste, mulighed for at overføre pensionsrettigheder, som de har erhvervet på grundlag af deres tidligere erhvervsmæssige beskæftigelse (herefter »den »indgående« overførsel«), til EU-pensionsordningen (
1
) og – for dem, udtræder af tjenesten i EU – for at overføre de pensionsrettigheder, som de har erhvervet i EU-pensionsordningen, til en anden pensionsfond eller til en privat forsikring, der frembyder visse særlige garantier (herefter »den »udgående« overførsel«) (
2
). Bidragene til EU-pensionsordningen fra tjenestemænd og øvrige ansatte – uanset om der både er tale om bidrag som følge af tjeneste ved EU og bidrag som følge af en »indgående« overførsel – har til formål at finansiere EU-pensionsordningen, med henblik på fremtidig betaling af alderspension, og udgør derfor ikke en kapital, som de pågældende tjenestemænd eller øvrige ansatte kan råde over.
Desuden fastsætter ingen bestemmelse i vedtægten, bilagene hertil eller de almindelige gennemførelsesbestemmelser (
3
) en mulighed for eller en pligt til helt eller delvist at tilbagebetale bidrag svarende til de pensionsrettigheder, der er erhvervet i EU-pensionsordningen – herunder bidrag i form af »indgående« overførsler, der i sagens natur er uigenkaldelige (
4
) – til en tjenestemand eller anden ansat, der er fratrådt sin stilling inden at have tilbagelagt ti års tjeneste, eller – i tilfælde af den pågældendes død – til de ydelsesberettigede pårørende. Den eneste forpligtelse, som påhviler administrationen under sådanne omstændigheder, består i pligten til på det tidspunkt, hvor tjenestemanden eller den øvrige ansatte definitivt udtræder af tjenesten, at meddele ham størrelsen af den aktuarmæssige modværdi af alle de pensionsrettigheder, han har optjent i EU-pensionsordningen (
5
). Det er alene ved en anmodning om en »udgående« overførsel, at tjenestemanden eller den øvrige ansatte kan overføre den aktuarmæssige modværdi af sine pensionsrettigheder erhvervet i EU-pensionsordningen til en anden pensionsordning.
I det foreliggende tilfælde bemærkede Retten, at den afdøde tjenestemand hverken havde tilbagelagt 10 års tjeneste inden sin fratræden eller var fyldt 66 år, hvilke betingelser imidlertid skal være opfyldt for at få ret til alderspension, og at han ikke havde indgivet en anmodning om »udgående« overførsel af den aktuarmæssige modværdi af sine pensionsrettigheder erhvervet i EU-pensionsordningen inden sin død.
Det fulgte heraf, at da der ikke var fastsat alderspension til den afdøde tjenestemand og ikke af ham var indgivet en anmodning om »udgående« overførsel, kunne det ikke lægges til grund, at berigelsen af EU som følge af tilbageholdelsen af hans bidrag til EU-pensionsordningen efter hans død var uden gyldigt retsgrundlag.
Eftersom det ikke var blevet godtgjort, at der forelå en berigelse uden retsgrundlag, frifandt Retten Kommissionen i det hele, uden at det var fornødent at undersøge, om den anden betingelse for, at det kunne fastslås, at der forelå en ugrundet berigelse, var opfyldt.
(
1
) – Artikel 11, stk. 2, i bilag VIII til vedtægten for tjenestemænd i Den Europæiske Union (herefter »vedtægten«).
(
2
) – Artikel 11, stk. 1, og artikel 12, stk. 1, litra b), i bilag VIII til vedtægten.
(
3
) – Kommissionens beslutning K(2011) 1278 af 3.3.2011 om de almindelige gennemførelsesbestemmelser til artikel 11 og 12 i bilag VIII til vedtægten vedrørende overførsel af pensionsrettigheder, offentliggjort i Meddelelser fra Administrationen nr. 17-2011 af 28.3.2011 (herefter »de almindelige gennemførelsesbestemmelser«).
(
4
) – Artikel 8, stk. 5, i de almindelige gennemførelsesbestemmelser.
(
5
) – Artikel 3, stk. 1, i de almindelige gennemførelsesbestemmelser.